

 Gradsko vijeće

# KLASA:021-05/18-01/04

# Urbroj:2186/18-02/1-18-4

Ludbreg, 12. rujna 2018.

**Z A P I S N I K**

**9. sjednice Gradskog vijeća Grada Ludbrega održane 12. rujna 2018. godine u Centru za kulturu i informiranje „Dragutin Novak“ Ludbreg s početkom u 17,00 sati.**

Predsjednik Gradskog vijeća Grada Ludbrega Antun Šimić obavijestio je tko je pozvan na današnju sjednicu, a tko je obaviješten o održavanju današnje sjednice, pozdravio je sve prisutne, te zamolio da se izvrši prozivka.

**NAZOČNI VIJEĆNICI**: Katarina Zadravec, Ivana Škorjanec, Jadranka Happ, Petar Skupnjak, Tomo Filip, Nino Ivanuša, Anica Happ, Antun Šimić, Petra Horvat, Mirko Herenčić, Mladen Žunko, Nikola Vidaković, Zlatko Balaško, Goran Horvat i Ivan Lončarić.

Po izvršenoj prozivci, predsjednik Gradskog vijeća konstatirao je da je na današnjoj sjednici Gradskog vijeća od 16 vijećnika prisutno 15 vijećnika i da se mogu donositi pravovaljane odluke, te je otvorio 9. sjednicu Gradskog vijeća.

Izostanak je opravdala vijećnica Kristina Mirčetić Petrin.

 Pored vijećnika, sjednici su nazočni gradonačelnik Grada Ludbrega Dubravko Bilić, zamjenica gradonačelnika gđa Renata Potočnik, pročelnica jedinstvenog upravnog odjela Irena Kučina, voditeljica Odsjeka za društvene djelatnosti i opće poslove Mirjana Balažinec, voditelj Odsjeka za proračun i financije Josip Horvat, stručni suradnik za prostorno uređenje i graditeljstvo g. Ivan Filipašić, vijećnik županijske skupštine g. Božidar Hajsok te predstavnici javnog priopćavanja.

Predsjednik Gradskog vijeća napomenuo je da prema Poslovniku Gradskog vijeća na početku sjednice – u tijeku «aktualnog sata», a prije prelaska na dnevni red, vijećnici mogu postavljati vijećnička pitanja gradonačelniku, zamjenici gradonačelnika i pročelnici jedinstvenog upravnog odjela, te voditeljima odsjeka u svezi poslova iz njihova djelokruga.

 Isto tako vijećnici mogu postavljati pitanja koja se odnose na rad i djelokrug Gradskog vijeća i njegovih radnih tijela, gradonačelnika i njegovih radnih tijela, mjesnih odbora, upravnih tijela Grada, trgovačkih društava u kojima Grad ima udjele, javnih ustanova kojima je Grad osnivač, pravnih osoba koje se financiraju iz proračuna Grada, te drugih pravnih osoba koje imaju javne ovlasti i obavljaju ih na području Grada Ludbrega.

 Člancima 60. i 61. Poslovnika Gradskog vijeća Grada Ludbrega utvrđen je način postavljanja pitanja i davanja odgovora pa poziva vijećnike i ovlaštenike za davanje odgovora kojima će pitanja biti postavljena, da se istog pridržavaju. Aktualni sat je otvorio u 17:08 minuta.

 Vijećnička pitanja postavili su vijećnici:

**Anica Happ** – postavila je pitanje gradonačelniku te ju zanima da li može reći gdje je buldožer.

**Katarina Zadravec –** postavila je dva pitanja gradonačelniku. Oba pitanja se odnose na održavanje šumskih putova. Prvo pitanje je koji od predloženih putova su ušli u program održavanja, a sljedeće pitanje je koji šumski putovi se predlažu za iduće razdoblje programa za održavanje.

**Petra Horvat** –postavila je pitanje gradonačelniku, a tiče se autobusnog kolodvora Ludbreg. Evo, pije minutu je primila dopunu dnevnog reda gdje se dotiče te teme, no nju ne interesira što će biti u budućnosti već ima jedno drugo pitanje. Zna da autobusna postaja Ludbreg nije u nadležnosti Grada Ludbrega niti u gradonačelnikovoj direktnoj nadležnosti, no ona svaki dan sa svog balkona gleda otužnu sliku najboljeg malog grada te zna da gradonačelnik direktno ne može utjecati na autobusnu postaju, no isto tako zna da briga o djeci i briga o građanima jedna je od važnijih tema i poslova kojim bi se jedan Grad odnosno jedinica lokalne samouprave trebala baviti. Mjesec dana gleda djecu, učenike, majke s djecom, bake kako stoje na takvom stajalištu i čekaju autobus, neki i sjede dolje na podu. Po kiši ,po suncu i vjetru. Možda gradonačelnikova nadležnost to nije, ali da niste mogli kontaktirati jednog, a ovdje u našem gradu ima nekoliko poduzetnika koji bi mogli izraditi jednu, dvije ili ako treba tri nadstrešnice, dvije klupe da ti ljudi, ti naši građani, koji svakodnevno čekaju autobus ne kisnu i nisu u takvim lošim uvjetima. Neka to bude privremeno rješenje, ne zna zašto to već nije riješeno, ali apelira na gradonačelnika da to bude privremeno rješenje dok se ne nađe neko drugo trajnije rješenje jer ne može jedan grad na taj način funkcionirati. Također, potreban je i pješački prijelaz na toj relaciji jer je ono raskrižje koje je nepregledno, djeca pretrčavaju koja svaki dan idu u školu s tim autobusom, bake pretrčavaju, odnosno ne mogu pretrčati pa postoji opasnost da ih tresne auto. Moli da potaknu radnje koje trebaju da se pješački prijelaz sredi kao privremeno rješenje.

**Mirko Herenčić** – inače se nije planirao javiti, no ne može dati repliku na gradonačelnikov odgovor, mora postaviti pitanje gradonačelniku. Znači, znali ste u sedmom mjesecu da će tamo biti stajalište. Sad je već deveti mjesec, a vaši građani već dva mjeseca stoje nigdje. Evo, čisto pitanje na koje ste izbjegli odgovor, zašto odmah barem nisu postavljeni jedna klupica i jedna nadstrešnica. Mi sad u devetom mjesecu znamo za rješenje, ali u sedmom ste već znali da se autobusni kolodvor neće koristiti i koliko se tamo naplaćuje da Presečki ima ta četiri autobusa, ako se uopće naplaćuje.

**Goran Horvat**– postavio je pitanje zamjenici gradonačelnika. Evo imamo slučaj, jučer nam je zatvorena i jedina slastičarna u Ludbregu, zbog par kuna vjerojatno ili ne izdanoga računa. Njega zanima što ako se dokaže da je gradonačelnik kriv na zagrebačkom sudu 26.-og kada bude taj proces. Što ako se dokaže, a vi ste tako velika i moralna partija i busate se u prsa da ste moral, da li ćete tražiti njegov opoziv. Zanima ga ako se dokaže da je gradonačelnik kriv za korištenje troškova koje je koristio na račun državnog proračuna, da li ćete tražiti njegov opoziv.

**Nikola Vidaković** – je postavio dva pitanja za gradonačelnika. Zanima ga da li su službe Grada Ludbrega pripremile dokumentaciju da se mogu javiti na natječaje Hrvatskih voda kada budu raspisani po pitanju klizišta na području Grada Ludbrega. Prije svega misli na klizište Čurila, klizište u Cvjetnoj ulici u Globočecu, a moža ima i još neko klizište za koje ne zna. A drugo pitanje je kakvo je stanje žiro računa na današnji dan.

**Ivan Lončarić** – je postavio dva pitanja za gradonačelnika. Pozitivno je što na računu imamo tolike novce, a nekad su njega špotali što drži novce na računu. Interesira ga koliko košta prolongacija kredita prema HBOR-u koji smo mi prolongirali i koliko su građani tu prolongaciju platili. Drugo pitanje se odnosi na Frankopansku ulicu. Znate da su se na Frankopanskoj ulici događali kojekakvi dodatni radovi pa ga interesira koliko su isti koštali, odnosno zanima ga i dio koji je platio Grad Ludbreg, odnosno oba iznosa.

**Nino Ivanuša –** ima jedno pitanje za gradonačelnika, tiče se dobrobiti naših građana, a vezano je uz medijske natpise o bolestima koje prenose komarci. Naime, posljednjih dana, mada već i neko dulje vrijeme, svakakvih natpisa ima da komarci prenose različite bolesti zarazne koje mogu biti potencijalno opasne, posebno za starije osobe koje imaju već neke kronične bolesti i iako javno-zdravstvene službe svakodnevno izdaju upute i upozorenja građanima kako se sami mogu zaštiti, na koji način mogu doprinijeti svojoj boljoj zaštiti, molim vas da nam pojasnite što Grad može učiniti u tom pogledu da bi se ustvari smanjila ta nekakva opasnost od potencijalnih bolesti koje mogu za starije biti izrazito opasne.

**Zlatko Balaško** –ima jedno pitanje koje upućuje i gradonačelniku i zamjenici gradonačelnika. Zanima ga kada će se prestati ponašati bahato, podrugljivo, samodopadno i podcjenjivački prilikom odgovaranja na vijećnička pitanja. Vele pametni ljudi da nema glupih pitanja već ima glupih odgovora pa bi se tako mogao nazvati odgovor s kojim ste započeli gđi Horvat čije ste pitanje nazvali literarnim uratkom. Kolega Herenčić kad je postavio svoje pitanje počeli ste mu odgovarati: „slušao je, ali nije do kraja pa valjda to donosi nekakve bodove..“ Gospođa zamjenica gradonačelnika se na pitanje Gorana Horvata osvrnula s odgovorom: “pitanje konfuzno kao i osoba koja ga je postavila..“, „osoba koja je postavila pitanje i moral dvije su nespojive stvari“.. Znači, pitanje za oboje je kada ćete početi odgovarati na vijećnička pitanja u nekakvom tolerantnom, uljuđenom i politički kulturnom tonu kako i priliči gradonačelniku i zamjenici gradonačelnika i to bez vrijeđanja.

Gradonačelnik Dubravko Bilić dao je odgovore na pitanja vijećnika Anice Happ, Katarine Zadravec, Petre Horvat, Mirka Herenčića, Nikole Vidakovića, Ivana Lončarića i Nine Ivanuše, a na pitanje vijećnika Gorana Horvata i Zlatka Balaška odgovore je dala zamjenica gradonačelnika Renata Potočnik. Odgovorom gradonačelnika nisu bili zadovoljni vijećnici Petra Horvat i Mirko Herenčić te su tražili pismeni odgovor, a pismeni odgovor će dobiti i vijećnik Ivan Lončarić na svoja pitanja.

 Nakon što su vijećnici iscrpili pitanja, predsjednik Gradskog vijeća g. Antun Šimić je zaključio aktualni sat u 17:45h. Prije utvrđivanja dnevnog reda Predsjednik Gradskog vijeća je konstatirao da Hrvatska narodna stranka - HNS više nema Klub vijećnika jer je vijećnik g. Mladen Žunko istupio iz Hrvatske narodne stranke- HNS-a.

Potom se prešlo na utvrđivanje dnevnog reda te je predsjednik pitao ima li kakvih dopuna ili izmjena dnevnog reda u odnosu na prvobitno predloženi dnevni red koji su vijećnici dobili u materijalima za ovu sjednicu.

Vijećnik Zlatko Balaško sukladno odredbama članka 71. Poslovnika Gradskog vijeća Grada Ludbrega kao ovlašteni predlagatelj se javio za dopunu dnevnog reda te je predložio da se dnevni red 9. Sjednice Gradskog vijeća Grada Ludbrega dopuni točkom dnevnog reda koji glasi: Prijedlog Odluke o davanju suglasnosti za provedbu ulaganja na području jedinice lokalne samouprave Grada Ludbrega u naselju Apatija za provedbu projekta „Rekonstrukcija i dogradnja građevine javne namjene svlačionice ŠNK Dinamo Apatija“.

Nakon vijećnika g. Zlatka Balaška, za dopunu dnevnog reda se javio i gradonačelnik g. Dubravko Bilić koji sukladno odredbama čl. 71. Poslovnika Gradskog vijeća Grada Ludbrega kao gradonačelnik – ovlašteni predlagatelj akata koje donosi Gradsko vijeće (čl. 39. Poslovnika) predložio da se dnevni red 9. sjednice Gradskog vijeća Grada Ludbrega dopuni slijedećim točkama dnevnog reda na način da se iza točke 3. doda „nova“ točka 4. Informacija o statusu autobusnog kolodvora i ponudi CROATIA osiguranje d.d.

Ujedno predlaže da dosadašnje točke od 4. do 12. dnevnog reda postanu točke 5. do 13. dnevnog reda današnje sjednice. Nadalje, predlaže da se iza „nove“ točke 6. doda „nova“ točka 7. s podtočkama a, b i c:

1. Prijedlog Odluke o davanju suglasnosti za provedbu ulaganja na području jedinice lokalne samouprave- Grad Ludbreg u naselju Ludbreg za provedbu projekta „Cjelovito uređenje gradskog groblja u Ludbregu“
2. Prijedlog Odluke o izmjenama i dopunama Odluke o davanju suglasnosti za provedbu ulaganja na području jedinice lokalne samouprave – Grad Ludbreg u naselju Ludbreg za provedbu projekta „Rekonstrukcija dijela zgrade i energetska obnova pročelja Centra za kulturu i informiranje Dragutin Novak Ludbreg“
3. Prijedlog Odluke o izmjenama i dopunama Odluke o davanju suglasnosti za provedbu ulaganja na području jedinice lokalne samouprave – Grad Ludbreg u naselju Ludbreg za provedbu projekta „Adaptacija krovišta Vatrogasnog doma u Ludbregu“

Ujedno predlaže da dosadašnje točke od 7. do 13. dnevnog reda postanu točke 8. do 14. dnevnoga reda današnje sjednice.

**Predsjednik Gradskog vijeća Grada Ludbrega Antun Šimić stavio je na glasovanje prvu dopunu dnevnog reda, te je konstatirao da je predložena dopuna dnevnog reda vijećnika Zlatka Balaška većinom glasova - s 13 glasova „ZA“ prihvaćena.**

**Nakon glasovanja za prvu dopunu dnevnog reda, Predsjednik Gradskog vijeća Grada Ludbrega Antun Šimić stavio je na glasovanje drugu dopunu dnevnog reda, te je konstatirao da je predložena dopuna dnevnog reda gradonačelnika Grada Ludbrega Dubravka Bilića jednoglasno prihvaćena.**

**Potom je predsjednik Gradskog vijeća Grada Ludbrega Antun Šimić stavio je na glasovanje novi prijedlog dnevnog reda i to:**

**D N E V N I R E D**

1. **Verifikacija zapisnika 8. sjednice Gradskoga vijeća Grada Ludbrega**
2. **Izvješće o radu gradonačelnika za razdoblje siječanj - lipanj 2018. godine**
3. **a) Razmatranje Izvješća o polugodišnjem izvršenju Proračuna Grada**

**Ludbrega i konsolidiranog polugodišnjeg izvršenja proračuna za 2018. godinu**

**b) Prijedlog Zaključka o prihvaćanju Izvješća o polugodišnjem izvršenju Proračuna Grada Ludbrega i konsolidiranog polugodišnjeg izvršenja proračuna za 2018. godinu**

**c) Polugodišnji izvještaj o izvršenju Proračuna Grada Ludbrega za 2018.**

**godinu**

**d) Razmatranje Izvještaja o provedbi plana razvojnih programa Grada**

**Ludbrega za razdoblje siječanj-lipanj 2018. godine**

1. **Informacija o statusu autobusnog kolodvora i ponudi CROATIA osiguranja d.d.**
2. **Prijedlog Odluke o izmjenama i dopunama odluke o izradi III. izmjena i dopuna Urbanističkog plana uređenja Ludbreg**
3. **Prijedlog Odluke o izmjenama i dopunama Odluke o izradi izmjena i dopuna Urbanističkog plana uređenja gospodarske zone sjever u Ludbregu**
4. **a)Prijedlog Odluke o davanju suglasnosti za provedbu ulaganja na području jedinice lokalne samouprave- Grad Ludbreg u naselju Ludbreg za provedbu projekta „Cjelovito uređenje gradskog groblja u Ludbregu“**

**b)Prijedlog Odluke o izmjenama i dopunama Odluke o davanju suglasnosti za provedbu ulaganja na području jedinice lokalne samouprave – Grad Ludbreg u naselju Ludbreg za provedbu projekta „Rekonstrukcija dijela zgrade i energetska obnova pročelja Centra za kulturu i informiranje Dragutin Novak Ludbreg“**

**c)Prijedlog Odluke o davanju suglasnosti za provedbu ulaganja na području jedinice lokalne samouprave – Grad Ludbreg u naselju Ludbreg za provedbu projekta „Adaptacija krovišta Vatrogasnog doma u Ludbregu“**

**d) Prijedlog Odluke o davanju suglasnosti za provedbu ulaganja na području jedinice lokalne samouprave – Grad Ludbreg u naselju Apatija za provedbu projekta „Rekonstrukcija i dogradnja građevine javne namjene svlačionice ŠNK Dinamo Apatija“**

1. **Prijedlog Odluke o određivanju pravnih osoba od interesa za sustav civilne zaštite Grada Ludbrega**
2. **Prijedlog Odluke o osnivanju postrojbe civilne zaštite opće namjene Grada Ludbrega**
3. **Prijedlog Odluke o učlanjenju Grada Ludbrega u Zadrugu za etično financiranje**
4. **Prijedlog Odluke o prihvaćanju ponude Marijana Petkovića za prodaju zemljišta u “Gospodarskoj zoni sjever” u Ludbregu**
5. **Prijedlog Odluke o ukidanju svojstva javnog dobra u k.o. Ludbreg**
6. **Prijedlog Odluke o ukidanju svojstva javnog dobra u k.o. Čukovec**
7. **Prijedlog Rješenja o raspisivanju natječaja za prodaju zemljišta u “Gospodarskoj zoni sjever” u Ludbregu**

**Po obavljenom glasovanju predsjednik je konstatirao da je predloženi dnevni red 9. sjednice Gradskog vijeća jednoglasno prihvaćen s 15 glasova “ZA”.**

Prelazi se na rješavanje po pojedinim točkama dnevnog reda.

……………………….

**Točka 1.**

**Verifikacija zapisnika sa 8. sjednice Gradskog vijeća Grada Ludbrega**

U raspravi su sudjelovali vijećnik Ivan Lončarić koji je imao upozorenje na Zapisnik napomenuvši da bi trebalo pisati što sve što vijećnici govore, a prema uporištu čl. 101 Poslovnika Gradskog vijeća, te Predsjednik Gradskog vijeća koji je pročitao čl. 101 Poslovnika Gradskog vijeća Grada Ludbrega te objasnio da naš Zapisnik sadrži sve što treba Zapisnik sadržati.

**Obzirom da konkretnih primjedbi na Zapisnik nije bilo predsjednik Gradskoga vijeća je isti stavio na glasovanje te je konstatirao da je Zapisnik 8. sjednice Gradskoga vijeća Grada Ludbrega jednoglasno s 15 glasova „ZA“ verificirani.**

……………………….

 **Točka 2.**

**Izvješće o radu gradonačelnika za razdoblje siječanj - lipanj 2018. godine**

Izvješće o radu gradonačelnika za razdoblje siječanj - lipanj 2018. godine obrazložio je gradonačelnik Grada Ludbrega g. Dubravko Bilić prema pisanim materijalima.

 U raspravi su sudjelovali vijećnici Nikola Vidaković, Ivan Lončarić, Nino Ivanuša, Goran Horvat, Petra Horvat i gradonačelnik Dubravko Bilić. Replike na odgovore gradonačelnika Dubravka Bilića su imali vijećnici Goran Horvat te Petra Horvat koja je tražila i pismeni odgovor.

 **Gradsko vijeće Grada Ludbrega je većinom glasova 9 „ZA“ i 6 „SUZDRŽANIH “ prihvatilo Izvješće o radu gradonačelnika za razdoblje siječanj - lipanj 2018. godine**

 (Izvješće o radu gradonačelnika za razdoblje siječanj - lipanj 2018. godine

 KLASA:021-01/18-01/09, URBROJ:2186/18-01/1-18-1 sastavni je dio ovog Zapisnika).

……………………….

**Točka 3.**

**a) Razmatranje Izvješća o polugodišnjem izvršenju Proračuna Grada**

**Ludbrega i konsolidiranog polugodišnjeg izvršenja proračuna za 2018. godinu**

**b) Prijedlog Zaključka o prihvaćanju Izvješća o polugodišnjem izvršenju Proračuna Grada Ludbrega i konsolidiranog polugodišnjeg izvršenja proračuna za 2018. godinu**

**c) Polugodišnji Izvještaj o izvršenju Proračuna Grada Ludbrega za 2018.**

**godinu**

**d) Razmatranje Izvještaja o provedbi plana razvojnih programa Grada**

**Ludbrega za razdoblje siječanj-lipanj 2018. godine**

Izvješće o polugodišnjem izvršenju Proračuna Grada Ludbrega i konsolidiranom polugodišnjem izvršenju proračuna za 2018. godinu, Zaključak o prihvaćanju Izvješća o polugodišnjem izvršenju Proračuna Grada Ludbrega i konsolidiranom polugodišnjem izvršenju proračuna za 2018. godinu, Polugodišnji Izvještaj o izvršenju Proračuna Grada Ludbrega za 2018. godinu te Izvještaj o provedbi plana razvojnih programa Grada Ludbrega za razdoblje siječanj-lipanj 2018. godine obrazložio je voditelj Odsjeka za Proračun i financije g. Josip Horvat prema pisanim materijalima.

Stav Odbora za financije i proračun iznio je predsjednik Odbora g. Antun Šimić istakavši da je Odbor prihvatio Izvješće u cijelosti te da to isto predlaže i ovom Gradskom vijeću.

Za riječ se javio vijećnik g. Mirko Herenčić koji je upozorio Predsjednika Gradskog vijeća na povredu Poslovnika i objasnio mu da u čl. 82 Poslovnika piše da ako se u raspravu vijećnici jave drugi puta mogu govoriti 2 minute.

U pojedinačnoj raspravi su sudjelovali vijećnici Mirko Herenčić, Ivan Lončarić, Goran Horvat, Petra Horvat, Nino Ivanuša i gradonačelnik Dubravko Bilić. U replikama su sudjelovale vijećnice Katarina Zadravec i Petra Horvat.

*Prije izglasavanja točke 3. Dnevnog reda, u vijećnici je bilo nazočno 14 vijećnika.*

 **Gradsko vijeće Grada Ludbrega je većinom glasova - 8 „ZA“ i 6 „SUZDRŽANA“ donijelo Izvješće o polugodišnjem izvršenju Proračuna Grada Ludbrega i konsolidiranog polugodišnjeg izvršenja proračuna za 2018. godinu, Zaključak o prihvaćanju Izvješća o polugodišnjem izvršenju Proračuna Grada Ludbrega i konsolidiranog polugodišnjeg izvršenja proračuna za 2018. godinu, Polugodišnji Izvještaj o izvršenju Proračuna Grada Ludbrega za 2018. godinu te Izvještaj o provedbi plana razvojnih programa Grada Ludbrega za razdoblje siječanj-lipanj 2018. godine.**

(Izvješće o polugodišnjem izvršenju Proračuna Grada Ludbrega i konsolidiranog polugodišnjeg izvršenja proračuna za 2018. godinu, KLASA:400-08/18-01/02, URBROJ:2186/18-02/1-18-3;Zaključak o prihvaćanju Izvješća o polugodišnjem izvršenju Proračuna Grada Ludbrega i konsolidiranog polugodišnjeg izvršenja proračuna za 2018. Godinu KLASA:400-04/18-01/02, URBROJ:2186/18-02/1-18-5;

Polugodišnji Izvještaj o izvršenju Proračuna Grada Ludbrega za 2018. godinu

KLASA:400-08/18-01/02, URBROJ:2186/18-02/1-18-1; Izvještaj o provedbi plana razvojnih programa Grada Ludbrega za razdoblje siječanj-lipanj 2018. godine

KLASA:400-04/18-01/02, URBROJ:2186/18-02/1-18-2 sastavni su dijelovi ovog Zapisnika).

**Točka 4.**

**Informacija o statusu autobusnog kolodvora i ponuda CROATIA osiguranja d.d.**

Informaciju o statusu autobusnog kolodvora i ponudi CROATIA osiguranja d.d.obrazložio je gradonačelnik Dubravko Bilić prema pisanim materijalima.

U pojedinačnoj raspravi sudjelovali su vijećnici Mirko Herenčić, Ivan Lončarić, Jadranka Happ, Goran Horvat, Nino Ivanuša i gradonačelnik Dubravko Bilić.

Gradonačelnik Dubravko Bilić je predložio ovom Gradskom vijeće da se ne

prihvati ova ponuda te je predložio novo rješenje vezano za autobusno stajalište koje bi bilo na gradskom parkiralištu preko put sadašnjeg stajališta.

**Gradsko vijeće Grada Ludbrega jednoglasno je s 15 glasova „ZA“**

**izglasalo da prihvaćaju prijedlog gradonačelnika da ne prihvate ponudu CROATIA osiguranja d.d.**

(Zaključak KLASA:944-01/16-01/12, URBROJ:2186/18-02/01-18-6 sastavni je

dio ovog Zapisnika).

……………………..

**Točka 5.**

**Prijedlog Odluke o izmjenama i dopunama odluke o izradi III. izmjena i dopuna Urbanističkog plana uređenja Ludbreg**

Prijedlog Odluke o izmjenama i dopunama odluke o izradi III. izmjena i dopuna Urbanističkog plana uređenja Ludbreg obrazložio je stručni suradnik za prostorno uređenje i graditeljstvo Grada Ludbrega g. Ivan Filipašić prema pisanim materijalima.

 **Gradsko vijeće Grada Ludbrega jednoglasno je bez rasprave s 14 glasova “ZA” donijelo Odluku o izmjenama i dopunama odluke o izradi III. izmjena i dopuna Urbanističkog plana uređenja Ludbreg**

(Odluka o izmjenama i dopunama odluke o izradi III. izmjena i dopuna Urbanističkog plana uređenja Ludbreg KLASA:406-01/18-01/02, URBROJ:2186/18-02/1-18-52 od 12. rujna 2018. godine sastavni je dio ovog zapisnika).

……………………….

**Točka 6.**

**Prijedlog Odluke o izmjenama i dopunama Odluke o izradi izmjena i dopuna Urbanističkog plana uređenja gospodarske zone sjever u Ludbregu**

Prijedlog Odluke o izmjenama i dopunama Odluke o izradi izmjena i dopuna Urbanističkog plana uređenja gospodarske zone sjever u Ludbregu po ovlaštenju gradonačelnika obrazložio je stručni suradnik za prostorno uređenje i graditeljstvo Grada Ludbrega g. Ivan Filipašić prema pisanim materijalima.

 **Gradsko vijeće Grada Ludbrega jednoglasno je bez rasprave s 15 glasova “ZA” donijelo Odluku o izmjenama i dopunama Odluke o izradi izmjena i dopuna Urbanističkog plana uređenja gospodarske zone sjever u Ludbregu.**

 (Odluka o izmjenama i dopunama Odluke o izradi izmjena i dopuna Urbanističkog plana uređenja gospodarske zone sjever u Ludbregu KLASA:406-01/18-01/06, URBROJ:2186/18-02/1-18-43 od 12. rujna 2018. Godine sastavni je dio ovog Zapisnika).

…………………………

**Točka 7.**

 **a)Prijedlog Odluke o davanju suglasnosti za provedbu ulaganja na području jedinice lokalne samouprave- Grad Ludbreg u naselju Ludbreg za provedbu projekta „Cjelovito uređenje gradskog groblja u Ludbregu“**

**b)Prijedlog Odluke o izmjenama i dopunama Odluke o davanju suglasnosti za provedbu ulaganja na području jedinice lokalne samouprave – Grad Ludbreg u naselju Ludbreg za provedbu projekta „Rekonstrukcija dijela zgrade i energetska obnova pročelja Centra za kulturu i informiranje Dragutin Novak Ludbreg“**

**c)Prijedlog Odluke o davanju suglasnosti za provedbu ulaganja na području jedinice lokalne samouprave – Grad Ludbreg u naselju Ludbreg za provedbu projekta „Adaptacija krovišta Vatrogasnog doma u Ludbregu“**

**d) Prijedlog Odluke o davanju suglasnosti za provedbu ulaganja na području jedinice lokalne samouprave – Grad Ludbreg u naselju Apatija za provedbu projekta „Rekonstrukcija i dogradnja građevine javne namjene svlačionice ŠNK Dinamo Apatija“**

Prijedlog Odluke o davanju suglasnosti za provedbu ulaganja na području jedinice lokalne samouprave- Grad Ludbreg u naselju Ludbreg za provedbu projekta „Cjelovito uređenje gradskog groblja u Ludbregu“, Prijedlog Odluke o izmjenama i dopunama Odluke o davanju suglasnosti za provedbu ulaganja na području jedinice lokalne samouprave – Grad Ludbreg u naselju Ludbreg za provedbu projekta „Rekonstrukcija dijela zgrade i energetska obnova pročelja Centra za kulturu i informiranje Dragutin Novak Ludbreg“, Prijedlog Odluke o davanju suglasnosti za provedbu ulaganja na području jedinice lokalne samouprave – Grad Ludbreg u naselju Ludbreg za provedbu projekta „Adaptacija krovišta Vatrogasnog doma u Ludbregu“, Prijedlog Odluke o davanju suglasnosti za provedbu ulaganja na području jedinice lokalne samouprave – Grad Ludbreg u naselju Apatija za provedbu projekta „Rekonstrukcija i dogradnja građevine javne namjene svlačionice ŠNK Dinamo Apatija“ obrazložio je gradonačelnik Dubravko Bilić prema pisanim materijalima.

 U raspravi su sudjelovali vijećnici Zlatko Balaško, Petra Horvat, Katarina Zadravec, Anica Happ, Goran Horvat, Nino Ivanuša, Ivan Lončarić, zamjenica gradonačelnika i gradonačelnik Dubravko Bilić. Repliku na izlaganje vijećnice Katarine Zadravec imali su vijećnici Ivan Lončarić i Zlatko Balaško.

 Nakon rasprave Predsjednik je dao 7. točku dnevnog reda pojedinačno na glasovanje.

1. **Gradsko vijeće Grada Ludbrega JEDNOGLASNO je donijelo Odluku o**

**davanju suglasnosti za provedbu ulaganja na području jedinice lokalne samouprave – Grad Ludbreg u naselju Ludbreg za provedbu projekta „Cjelovito uređenje gradskog groblja u Ludbregu“**

(Odluka o davanju suglasnosti za provedbu ulaganja na području jedinice lokalne samouprave –Grad Ludbreg u naselju Ludbreg za provedbu projekta „Cjelovito uređenje gradskog groblja u Ludbregu“ KLASA:402-09/18-01/09, URBROJ:2186/18-02/1-18-2 od 12. rujna 2018. godine sastavni je dio ovog zapisnika).

1. **Gradsko vijeće Grada Ludbrega JEDNOGLASNO je donijelo Odluku o**

**izmjenama i dopunama Odluke o davanju suglasnosti za provedbu ulaganja na području jedinice lokalne samouprave – Grad Ludbreg u naselju Ludbreg za provedbu projekta „Rekonstrukcija dijela zgrade i energetska obnova pročelja Centra za kulturu i informiranje Dragutin Novak Ludbreg“**

(Odluka o izmjenama i dopunama Odluke o davanju suglasnosti za provedbu ulaganja na području jedinice lokalne samouprave – Grad Ludbreg u naselju Ludbreg za provedbu projekta „Rekonstrukcija dijela zgrade i energetska obnova pročelja Centra za kulturu i informiranje Dragutin Novak Ludbreg“ KLASA:402-09/18-01/04, URBROJ:2186/18-02/1-18-1 od 12. rujna 2018. godine sastavni je dio ovog zapisnika).

1. **Gradsko vijeće Grada Ludbrega JEDNOGLASNO je donijelo Odluku o**

 **davanju suglasnosti za provedbu ulaganja na području jedinice lokalne samouprave – Grad Ludbreg u naselju Ludbreg za provedbu projekta „Adaptacija krovišta Vatrogasnog doma u Ludbregu“**

(Odluka o davanju suglasnosti za provedbu ulaganja na području jedinice lokalne samouprave – Grad Ludbreg u naselju Ludbreg za provedbu projekta „Adaptacija krovišta Vatrogasnog doma u Ludbregu“ KLASA:402-09/18-01/06, RBROJ:2186/18-02/1-18-2 od 12. rujna 2018. godine sastavni je dio ovog zapisnika).

**d)Gradsko vijeće Grada Ludbrega NIJE DONIJELO Odluku o davanju suglasnosti za provedbu ulaganja na području jedinice lokalne samouprave – Grad Ludbreg u naselju Apatija za provedbu projekta “Rekonstrukcija i dogradnja građevine javne namjene svlačionice ŠNK Dinamo Apatija” s obzirom da je “ZA” ovu odluku glasovalo 6 vijećnika, “PROTIV” je glasovalo 6 vijećnika, a 3 vijećnika bila su “SUZDRŽANI”.**

Nakon izglasavanja 7. točke dnevnog reda, vijećnici Zlatko Balaško, Ivan Lončarić i Nikola Vidaković napustili su sjednicu Gradskog vijeća u 20:35h te je u nastavku na sjednici bilo prisutno 12 vijećnika.

**Točka 8.**

**Prijedlog Odluke o određivanju pravnih osoba od interesa za sustav civilne zaštite Grada Ludbrega**

Prijedlog Odluke o određivanju pravnih osoba od interesa za sustav civilne zaštite Grada Ludbrega po ovlaštenju gradonačelnika obrazložila je voditeljica Odsjeka za društvene djelatnosti i opće poslove Grada Ludbrega gđa. Mirjana Balažinec prema pisanim materijalima.

**Gradsko vijeće Grada Ludbrega jednoglasno je bez rasprave s 11 glasova “ZA” donijelo Odluku o određivanju pravnih osoba od interesa za sustav civilne zaštite Grada Ludbrega**

(Odluka o određivanju pravnih osoba od interesa za sustav civilne zaštite Grada Ludbrega KLASA:810-01/18-01/02, URBROJ:2186/18-02/1-18-3 od 12. rujna 2018. godine sastavni je dio ovog zapisnika).

………….…………..

**Točka 9.**

**Prijedlog Odluke o osnivanju postrojbe civilne zaštite opće namjene Grada Ludbrega**

Prijedlog Odluke o osnivanju postrojbe civilne zaštite opće namjene Grada Ludbrega po ovlaštenju gradonačelnika obrazložila je voditeljica Odsjeka za društvene djelatnosti i opće poslove Grada Ludbrega gđa. Mirjana Balažinec prema pisanim materijalima

 **Gradsko vijeće Grada Ludbrega jednoglasno je bez rasprave, s 12 glasova “ZA” donijelo Odluku o osnivanju postrojbe civilne zaštite opće namjene Grada Ludbrega.**

(Odluka o osnivanju postrojbe civilne zaštite opće namjene Grada Ludbrega;

KLASA:810-05/18-01/02, URBROJ:2186/18-02/1-18-1 od 12. rujna 2018. godine sastavni je dio ovog zapisnika).

**Točka 10.**

**Prijedlog Odluke o učlanjenju Grada Ludbrega u Zadrugu za etično financiranje**

Prijedlog Odluke o učlanjenju Grada Ludbrega u Zadrugu za etično financiranje gradonačelnika obrazložio je gradonačelnik Grada Ludbrega Dubravko Bilić prema pisanim materijalima.

U raspravi su sudjelovali vijećnica Petra Horvat i gradonačelnik Grada Ludbrega Dubravko Bilić. Repliku na odgovor gradonačelnika imala je vijećnica Petra Horvat.

 **Gradsko vijeće Grada Ludbrega većinom glasova je s 7 glasova “ZA”, 2 “PROTIV” i 3 “SUZDRŽANA” donijelo Odluku o učlanjenju Grada Ludbrega u Zadrugu za etično financiranje.**

 (Odluka o učlanjenju Grada Ludbrega u Zadrugu za etično financiranje;

 KLASA:326-01/18-01/01, URBROJ:2186/18-02/1-18-1 od 12. rujna 2018. godine sastavni je dio ovog zapisnika).

………….…………..

**Točka 11.**

**Prijedlog Odluke o prihvaćanju ponude Marijana Petkovića za prodaju zemljišta u “Gospodarskoj zoni sjever” u Ludbregu**

Prijedlog Odluke o prihvaćanju ponude Marijana Petkovića za prodaju zemljišta u “Gospodarskoj zoni sjever” u Ludbregu po ovlaštenju gradonačelnika obrazložila je pročelnica Jedinstvenog upravnog odjela Grada Ludbrega Irena Kučina prema pisanim materijalima.

 **Gradsko vijeće Grada Ludbrega većinom glasova je bez rasprave s 10 glasova “ZA” I 2 “SUZDRŽANA” donijelo Odluku o prihvaćanju ponude Marijana Petkovića za prodaju zemljišta u “Gospodarskoj zoni sjever” u Ludbregu**

(Odluke o prihvaćanju ponude Marijana Petkovića za prodaju zemljišta u “Gospodarskoj zoni sjever” u Ludbregu KLASA:944-01/18-01/06, URBROJ:2186/18-02/1-18-2 od 12 rujna 2018. godine sastavni je dio ovog zapisnika).

………….…………..

**Točka 12.**

**Prijedlog Odluke o ukidanju svojstva javnog dobra u k.o. Ludbreg**

Prijedlog Odluke o ukidanju svojstva javnog dobra u k.o. Ludbreg po ovlaštenju gradonačelnika obrazložila je pročelnica Jedinstvenog upravnog odjela Grada Ludbrega Irena Kučina prema pisanim materijalima.

**Gradsko vijeće Grada Ludbrega jednoglasno je bez rasprave donijelo Odluku o ukidanju svojstva javnog dobra u k.o. Ludbreg**

(Odluka o ukidanju svojstva javnog dobra u k.o. Ludbreg; KLASA:944-01/17-01/06, URBROJ:2186/18-02/1-18-4 od 12. rujna 2018. godine sastavni je dio ovog zapisnika).

**Točka 13.**

**Prijedlog Odluke o ukidanju svojstva javnog dobra u k.o. Čukovec**

Prijedlog Odluke o ukidanju svojstva javnog dobra u k.o. Čukovec obrazložila je pročelnica Jedinstvenog upravnog odjela Grada Ludbrega Irena Kučina prema pisanim materijalima.

 **Gradsko vijeće Grada Ludbrega jednoglasno je bez rasprave donijelo Odluku o ukidanju svojstva javnog dobra u k.o. Čukovec.**

(Odluka o ukidanju svojstva javnog dobra u k.o. Čukovec KLASA: 944-01/18-01/09, URBROJ:2186/18-02/1-18-1 od 12. rujna 2018. godine sastavni je dio ovog zapisnika).

………….…………..

**Točka 14.**

**Prijedlog Rješenja o raspisivanju natječaja za prodaju zemljišta u “Gospodarskoj zoni sjever” u Ludbregu**

Prijedlog Rješenja o raspisivanju natječaja za prodaju zemljišta u “Gospodarskoj zoni sjever” u Ludbregu obrazložila je pročelnica Jedinstvenog upravnog odjela Grada Ludbrega Irena Kučina prema pisanim materijalima.

 U raspravi su sudjelovali vijećnica Petra Horvat i gradonačelnik Grada Ludbrega Dubravko Bilić.

**Gradsko vijeće Grada Ludbrega većinom glasova je s 7 glasova “ZA”, 1 glas “PROTIV” i 4 glasova “SUZDRŽAN” donijelo Rješenje o raspisivanju natječaja za prodaju zemljišta u “Gospodarskoj zoni sjever” u Ludbregu**

(Rješenje o raspisivanju natječaja za prodaju zemljišta u “Gospodarskoj zoni sjever” u Ludbregu KLASA: 944-01/18-01/08, URBROJ:2186/18-02/1-18-1 od 12. rujna 2018. godine sastavni je dio ovog zapisnika).

………….…………..

 Budući da je dnevni red 9. sjednice Gradskog vijeća Grada Ludbrega iscrpljen, predsjednik Gradskog vijeća Grada Ludbrega Antun Šimić zahvalio se i zaključio je sjednicu u 21:06 sati.

 D o v r š e n o !

ZAPISNIČAR: PREDSJEDNIK

 GRADSKOG VIJEĆA:

Tina Novak

 Antun Šimić